Valentīns Būmeisters

Valentīns Būmeisters (1914-1987) bija latviešu ārsts endokrinologs, docents, Rīgas Medicīnas institūta Medicīnas fakultātes dekāns (1958-1961), viens no endokrinoloģijas pamatlicējiem Latvijā.

 Dzīvesgājums 
Dzimis  Pēterpilī sociāldemokrātu Kārļa Būmeistera un viņa sievas Agneses, dzimušas Bahmanes, ģimenē. Ģimenē bija arī jaunākais brālis Juris un māsa Rute. Mācījās Rīgas 4. ģimnāzijā, studēja Latvijas Universitātes Medicīnas fakultātē (1931-1937). Pēc ārsta diploma iegūšanas strādāja Skultē, Daugavpilī (1937-1940), Rīgā (1941), Līvānos, Subatē un Rendā (1941-1945).

Pēc Otrā pasaules kara beigām 1946. gadā sāka strādāt Latvijas Valsts Universitātes Medicīnas fakultātes Terapijas katedrā par asistentu. 1954. gadā aizstāvēja zinātņu kandidāta disertāciju un kopš 1958. gada strādāja par Hospitālās terapijas katedras vadītāju. Šajā gadā P. Stradiņa Republikāniskajā Klīniskajā slimnīcā izveidoja Latvijā pirmo endokrinoloģijas nodaļu, kas vēlāk pārtapa par Endokrinoloģijas centru. Docents Būmeisters bija pirmais šīs nodaļas vadītājs  No 1958. līdz 1961. gadam bija Rīgas Medicīnas Institūta Medicīnas fakultātes dekāns.Medicīnas fakultātes vēsture 1944.-2010. gads No 1961. gada strādāja Latvijas Eksperimentālās un klīniskās medicīnas zinātniskās pētniecības institūtā, izveidoja prāvu gleznu privātkolekciju.Konstante, Ilze. 1988. "Neibergu namā", Māksla, 1988. gada 9. janvāris

 Ģimene 
Laulībā ar zobārsti Valdu Būmeisteri (dz. Āberbergu-Augškalni) piedzima trīs meitas: Ilze (pēc laulībām - Ilze Sedleniece), Aija (pēc laulībām - Aija Žileviča) un Baiba (pēc laulībām - Baiba Jaksona), kuras arī kļuva par ārstēm.

 Zinātniskā darbība 
Publicēja 62 zinātniskos darbus, galvenokārt par asinsrites regulāciju, klīnisko farmakodinamiku un  endokrinoloģiju. No 1973. līdz 1986. gadam piedalījās daudzās zinātniskajās ekspedīcijās kopā ar onkologiem, gastroenterologiem un nefrologiem. Interesējās arī par elektromagnētiskā lauka un āderu ietekmi uz cilvēku veselību.

 Par tireotoksikozes diagnostiku (1957)
 Reimatisma ārstēšanas principi (1959)
 Hipertoniskā slimība (1970)
 Спорадический зоб: патогенез, клиника, профилактика (1974, krieviski)

 Atsauces 

Kategorija:1914. gadā dzimušie
Kategorija:1987. gadā mirušie
Kategorija:Latvijas ārsti
Kategorija:Cilvēki ar nezināmu miršanas datumu